Hakeem Olajuwon

**Hakeem Abdul Olajuwon** (čit. [olaɟuwɔ̃] /Olàjdžuvon/; prethodno poznat kao **Akeem Olajuwon**) nekadašnji je američki košarkaš nigerijskog porijekla. Od 1984. do 2002. igrao je u NBA ligi za Houston Rocketse i Toronto Raptorse na poziciji centra. Predvodio je Rocketse do dvije uzastopne NBA titule 1994. i 1995. Od 2008. član je Košarkaške Kuće slavnih. Sa službenom visinom 213&nbsp;cm (mada je, po vlastitom priznanju, ona bila bliža vrijednosti 208&nbsp;cm), Olajuwon se smatra jednim od najboljih centara koji su ikad igrali. Michael Jordan izjavio je da vjeruje da je Olajuwon najbolji centar u historiji košarke. Tokom karijere dobio je nadimak **The Dream** ("San").

Rođen u Lagosu, u Nigeriji, otišao je iz rodne zemlje kako bi igrao košarku za Univerzitet u Houstonu, čiju je ekipu tada vodio trener Guy Lewis. Njegova karijera u Cougarsima uključuje tri učešća na završnom turniru (*Final Fouru*). Na NBA draftu 1984. Olajuwona su kao prvi pik birali Houston Rocketsi, a u toj generaciji bile su i buduće zvijezde Michael Jordan, Charles Barkley i John Stockton. U Rocketsima je igrao s 224&nbsp;cm visokim Ralphom Sampsonom i taj dvojac uskoro je prozvan "Tornjevi blizanci" (*Twin Towers*). Već 1986. odveli su Rocketse do NBA finala, u kojem su izgubili od Boston Celticsa u šest utakmica. Nakon što je Sampson 1988. razmijenjen u Golden State Warriorse, Olajuwon je postao neprikosnoveni vođa Rocketsa. Dvaput je bio najbolji skakač sezone (1989, 1990), a triput najbolji bloker (1990, 1991, 1993).

Odgojen kao musliman, postao je privrženiji vjeri tokom ovog perioda i promijenio je pisanje svog imena Akeem dodavši mu "H" na početak. Uprkos tome što je tokom žučnih razgovora o novom ugovoru umalo bio razmijenjen pred početak sezone 1992/93, ostao je u Rocketsima, u kojima je 1994. postao jedini igrač koji je u istoj sezoni osvojio nagrade za najkorisnijeg igrača sezone, odbrambenog igrača godine i najkorisnijeg igrača NBA finala. Njegovi Rocketsi osvojili su dvije uzastopne titule prvaka, i to protiv New York Knicksa (čime se revanširao Patricku Ewingu za poraz u njihovom univerzitetskom finalu) i Orlando Magica sa Shaquilleom O'Nealom. Godine 1996. bio je član američke reprezentacije koja je na Igrama u Atlanti osvojila zlatnu medalju, a izabran je i kao jedan od 50 najboljih igrača u historiji NBA. Karijeru je završio kao najbolji bloker NBA lige svih vremena s 3.830 blokada.

## Rane godine 
Rođen je u porodici Salima i Abike Olajuwon, iz naroda Joruba, koji su vodili posao s cementom u Lagosu. "Olajuwon" na joruba jeziku znači "uvijek na vrhu".

Tokom mladosti Olajuwon je bio nogometni golman, što je pomoglo njegovom radu nogu i dalo mu okretnost da balansira svoju visinu i snagu u košarci, a također je doprinijelo i njegovoj blokerskoj sposobnosti. Košarku je prvi put zaigrao u dobi od 15 godina, na lokalnom turniru.

Uprkos ranim problemima, Olajuwon je ubrzo zavolio košarku: "Košarka je nešto (što je) tako jedinstveno. Odmah sam je prihvatio i, znate, shvatio da je to (prava) igra za mene. Svi drugi sportovi jednostavno su postali sporedni."

## Univerzitet u Houstonu i "Phi Slama Jama" 
Olajuwon je emigrirao iz Nigerije kako bi igrao košarku za Cougarse, ekipu Univerziteta u Houstonu, koje je tada trenirao Guy Lewis. Za njim nije vladao toliki interes i bila mu je ponuđena tek posjeta univerzitetu kako bi radio s trenerskim osobljem, a na osnovu preporuke Lewisovog prijatelja koji je vidio Olajuwona kako igra. Olajuwon se kasnije prisjetio da, kad je 1980. prvi put stigao na aerodrom radi posjete, nije bilo nikoga od predstavnika škole da ga dočeka. Kad je nazvao osoblje, rečeno mu je da uzme taksi do univerziteta.

[mini|150px|desno|Olajuwonov broj 34, jedan od samo pet brojeva koje je penzionisala muška košarkaška ekipa Univerziteta u Houstonu, visi u [Hofheinz Pavilionu.]]
Nakon što prvu godinu nije igrao jer još nije mogao dobiti odobrenje od NCAA za nastupe, Olajuwon je rijetko igrao u narednoj sezoni (1981/82), a Cougarsi su na *Final Fouru* izgubili od ekipe Univerziteta Sjeverne Karoline. Olajuwon je tražio savjete od trenerskog osoblja o tome kako da poveća svoju minutažu i oni su mu rekli da počne raditi s višestrukim osvajačem nagrade za najkorisnijeg igrača NBA lige i stanovnikom Houstona, Mosesom Maloneom. Malone, koji je tada bio centar u Houston Rocketsima, u periodu između sezona igrao je utakmice s još nekoliko NBA igrača u Rekreativnom centru Fonde. Olajuwon se pridružio vježbama i tokom ljeta imao je okršaje 1 na 1 s Maloneom u nekoliko utakmica. Olajuwon je rekao da mu je ovo iskustvo rapidno poboljšalo igru: "Način na koji mi je Moses pomogao bio je taj što je bio tu i igrao, omogućujući mi da se suočim s tim nivoom takmičenja. On je bio najbolji centar u NBA ligi u to vrijeme i ja sam pokušavao poboljšati svoju igru igrajući protiv najboljeg." Olajuwon je osvojio nagradu za najboljeg igrača NCAA finala 1983 iako je njegova ekipa poražena. On je, do danas, posljednji igrač iz poražene ekipe u finalu koji je dobio ovu počast. Drexler je iste godine otišao u NBA, pa je Olajuwon ostao usamljena zvijezda ekipe.

Nakon sezone 1983/84. Olajuwon je razmišljao da li da ostane na koledžu ili da se ranije prijavi za NBA draft. U to vrijeme prvi pik dodjeljivao se bacanjem novčića (lutrija za NBA draft uvedena je 1985). Olajuwon se prisjetio: "Zaista sam vjerovao da će Houston dobiti na bacanju novčića i odabrati prvi pik na draftu i zaista sam želio igrati u Houstonu, tako da sam morao donijeti tu odluku" (da ranije ode s koledža). Da su Rocketsi napravili tu razmjenu, možda bi, prema Olajuwonu, na draftu odabrali Jordana s drugim pikom kako bi igrao s Olajuwonom i Drexlerom, koji su uspostavili međusobnu "hemiju" u igri tokom njihovih dana u *Phi Slama Jami* na koledžu. Sportski novinar Sam Smith špekulira da bi takva razmjena "promijenila historiju lige i možda čitavu legendu o Michaelu Jordanu".

## Houston Rockets 
Odmah u Olajuwonovoj prvoj sezoni Rocketsi su zabilježili uspjeh s obzirom na to da su omjer pobjeda i poraza popravili s 29–53 u sezoni 1983/84. na 48–34 u sljedećoj sezoni. Udružio se s novajlijom godine 1984, 224&nbsp;cm visokim Ralphom Sampsonom, i njih dvojica činila su prvobitni NBA-dvojac "Tornjevi blizanci". Olajuwon je na kraju sezone imao prosjek od 20,6 poena, 11,9 skokova i 2,68 blokada po utakmici. Završio je na drugom mjestu u izboru za novajliju godine, odmah iza Jordana, i bio je jedini od ostalih novajlija koji je dobio glasove.

U svojoj drugoj sezoni ostvario je prosjek od 23,5 poena, 11,5 skokova i 3,4 blokade po utakmici. Rocketsi su tako prošli u finale, u kojem su u šest utakmica poklekli pred Boston Celticsima, čiji se tim iz 1986. često smatra jednim od najboljih u historiji NBA.

### Sredina karijere 
Tokom sezone 1987/88. Sampson (koji se mučio s povredama koljena, koje će njegovu karijeru dovesti do preranog kraja) razmijenjen je u Golden State Warriorse. Sljedeća sezona bila je za Olajuwona prva kompletna sezona u kojoj je bio apsolutni vođa Rocketsa. Ova promjena podudarila se sa dovođenjem novog trenera, Dona Chaneya. Rocketsi su završili sezonu s omjerom 45–37 Olajuwon je u doigravanju poboljšao statistike do vrhunskog nivoa, ostvarivši prosjek 37,5 poena i 16,8 skokova, uz rekord po broju poena u seriji od četiri utakmice (150). Uprkos tome, Rocketsi su eliminirani u prvom krugu od Dallas Mavericksa 1–3.

Iduća sezona bila je razočaravajuća za Rocketse. Imali su polovičan omjer 41–41, po čemu je također postao tek treći u historiji. (Nakon njega to je pošlo za rukom još samo Davidu Robinsonu 1994.)

Sezonu 1990/91. Rocketsi su završili s omjerom 52–30, Međutim, Rocketse su u doigravanju ponovo izbacili Lakersi.

Iduća sezona bila je "crna tačka" za Rocketse tokom Olajuwonove karijere u klubu. Imali su omjer 42–40 Uprkos svojim uobičajeno dobrim statistikama, nije uspio povući svoju ekipu iz osrednjosti. Od ulaska u finale 1986. Rocketsi su pet puta igrali doigravanje, ali je njihov omjer u tim serijama bio 1–5, od čega su četiri puta ispali u prvom krugu. Nakon ove sezone Olajuwon je zatražio razmjenu, djelomično zbog svog lošeg ugovora; njegova plaća bila je dosta niska za jednog vrhunskog centra, a njegov ugovor posebno je zabranio ponovne pregovore. Također je izrazio nezadovoljstvo pokušajima kluba da dovede kvalitetne igrače. Vjerovao je da Rocketsi "hvataju prečicu" na svakom koraku (tj. da klub ne radi ono što bi trebao raditi) i da su više zabrinuti za konačni finansijski bilans nego za pobjeđivanje. Uprava je također razbjesnila Olajuwona tokom sezone kad ga je optužila da je glumio povredu nožnog mišića zbog svog nezadovoljstva trenutnom situacijom oko ugovora. Njegov agent naveo je da su razlike između njega i organizacije bile "nepomirljive", a Olajuwon je javno uvrijedio vlasnika, Charlieja Thomasa, i čelnike kluba. Nova sezona se približavala, a jedan reporter *Houston Chroniclea* rekao je da je Olajuwonova razmjena "blizu sigurne stvari koliko to može biti".

Uprkos svemu, Olajuwon nije razmijenjen i Rocketsi su počeli sezonu s novim trenerom, Rudyjem Tomjanovichem. Olajuwon je poboljšao dodavanje 1992/93, postavivši novi lični rekord od 3,5 asistencija po utakmici. Klub ga je nagradio produženjem ugovora na još četiri godine krajem sezone. Kao potpuna suprotnost u odnosu na prethodnu sezonu, Rocketsi su u sezonu 1993/94. ušli kao ekipa u usponu. Imali su jezgro sačinjeno i od mladih igrača i od veterana, s vođom Olajuwonom, koji je tek ulazio u vrhunac karijere.

### Šampionske godine 
Na osnovu svojih igara u sezonama 1993/94. i 1994/95. Olajuwon je stekao reputaciju igrača za ključne trenutke, ali i jednog od najboljih centara u historiji. Nadigrao je centre poput Ewinga, Robinsona, O'Neala i Mutomba te ostale igrače kojima je odbrana bila jaka strana, kao što su Dennis Rodman i Karl Malone. Mnoge od svojih sportskih bitaka vodio je protiv rivala iz Texasa, Davida Robinsona iz San Antonio Spursa. U njihovih 30 okršaja tokom perioda 1989–1996, kad su obojica bila na vrhuncu igre, Olajuwon je imao 26,3 poena po utakmici (47,6%), a Robinson 22,1 (46,8%).

Rocketsi su u finalu 1994, koje je otišlo u odlučujuću, sedmu utakmicu, pobijedili New York Knickse, ekipu Patricka Ewinga, Olajuwonovog starog rivala još iz univerzitetskih dana. Nakon što su zaostajali 1–2, Knicksi su preokrenuli na 3–2 i s prednošću ušli u šestu utakmicu. Rocketsi su u njoj imali vodstvo 86–84; u posljednjoj sekundi John Starks (koji je dotad već bio postigao 27 poena) pokušao je pogoditi tricu za pobjedu. Olajuwon je reagirao u ključnom trenutku i blokirao Starksov šut sa zvukom sirene. U sedmoj utakmici Olajuwon je imao 25 poena i deset skokova (najviše u utakmici), što je pomoglo da Rocketsi dođu do pobjede, čime su u Houston donijeli prvi trofej u profesionalnom sportu još od 1961, kad su Houston Oilersi osvojili American Football League. Olajuwon je dominirao nad Ewingom u njihovom međusobnom okršaju, postigavši više poena od njega u svakoj utakmici finala, uz prosjek od 26,9 poena i 50% šuta iz igre, za razliku od Ewingovih 18,9 poena i 36,3% šuta. Za svoj doprinos dobio je nagradu za najkorisnijeg igrača finala, koja nosi ime po Billu Russellu.

Olajuwon je bio na vrhuncu karijere. 1994. postao je jedini igrač u historiji NBA lige koji je u istoj sezoni osvojio nagradu za najkorisnijeg igrača lige, najkorisnijeg igrača finala i odbrambenog igrača godine. Također je postao prvi igrač rođen u inozemstvu koji je osvojio nagradu za najkorisnijeg igrača lige.

Uprkos sporom startu ekipe u sljedećoj sezoni i tome što je Olajuwon zbog anemije propustio osam utakmica pred kraj sezone, Rocketsi su odbranili titulu. Djelomično su bili pojačani Drexlerom, Olajuwonovim saigračem s univerziteta, koji je sredinom sezone razmijenjen iz Portlanda. Olajuwon je imao 27,8 poena, 10,8 skokova i 3,4 blokade po utakmici tokom regularnog dijela sezone. Kad je kasnije upitan šta je ekipa mogla uraditi da "riješi" Olajuwona, Robinson je za magazin *Life* rekao: "Hakeem? Ne možete riješiti Hakeema." Olajuwon je ponovo proglašen najkorisnijim igračem finala. U cijelom doigravanju 1995. imao je 33 poena, 53,1% šuta iz igre, 10,3 skoka i 2,81 blokadu po utakmici.

### Godine nakon titula 
Serija Rocketsa od dvije uzastopne titule zaustavljena je u drugom krugu doigravanja naredne sezone, u kojem su ih savladali Seattle SuperSonicsi, koji su na kraju postali prvaci Zapadne konferencije. U martu 1995. Jordan se vratio nakon 21 mjeseca pauze i njegovi Chicago Bullsi dominirali su ligom u sljedeće tri godine (1996–1998). Bullsi i Rocketsi nikad se nisu sreli u doigravanju. Rocketsi su u sezoni 1996/97, u kojoj ih je pojačao Barkley, imali 57 pobjeda, a u nju su krenuli izvanredno ostvarivši omjer 21–2, ali su izgubili finale Zapadne konferencije od Utah Jazza u šest utakmica. Nakon što je u prethodne dvije sezone imao prosjek 26,9 i 23,2 poena po utakmici, Olajuwonu je u sezoni 1997/98. taj prosjek opao na 16,4 poena. Drexler je objavio povlačenje iz košarke. Sljedeće sezone Rocketsi su iz Bullsa doveli veterana Scottieja Pippena i u sezoni koja je bila skraćena zbog štrajka vlasnika klubova (tzv. *lockouta*) ostvarili omjer 31–19. Olajuwon je popravio prosjek na 18,9 poena po utakmici Po završetku sezone Pippen je razmijenjen u Portland.

## Toronto Raptors 
Rocketsi su počeli s ponovnom izgradnjom ekipe, dovevši mlade bekove Cuttina Mobleya i Stevea Francisa, koji je 2000. podijelio nagradu za novajliju godine s Eltonom Brandom. 2. augusta 2001, nakon što je odbio ugovor s Rocketsima u vrijednosti od 13 miliona dolara, Olajuwon je razmijenjen u Toronto Raptorse za pikove na draftu (od kojih je najviši bio Boštjan Nachbar kao 15. pik na draftu 2002), dobivši trogodišnji ugovor vrijedan 18 miliona dolara. U sezoni 2001/02. imao je najniži prosjek poena i skokova po utakmici u karijeri (7,1 poen i 6 skokova). Ispostavilo se da mu je to bila posljednja sezona – u jesen 2003. odlučio se povući iz košarke zbog povrede leđa. Olajuwon se povukao kao vodeći po broju blokada u historiji NBA (3830) iako se službena statistika za blokade vodi tek od sezone 1973/74. Nedugo nakon povlačenja Rocketsi su penzionisali njegov dres s brojem 34.

## Reprezentacija 
Godine 1980, prije dolaska u SAD. Olajuwon je igrao za juniorsku reprezentaciju Nigerije na Panafričkim igrama. To mu je stvorilo probleme kad je pokušao igrati za američku reprezentaciju. Pravila FIBA-e zabranjuju da igrač nastupa za više od jedne reprezentacije na međunarodnim takmičenjima, a igrači moraju proći kroz period čekanja u trajanju od 3 godine za promjenu državljanstva. Olajuwon nije mogao biti uvršten u "Dream Team" s obzirom na to da još nije bio postao američki državljanin. On je jedan od samo četiri igrača koji su zabilježili tzv. *quadruple double* (dvocifreni rezultat u četiri statističke kategorije u jednoj utakmici). Treba primijetiti da ovo nije bilo moguće prije sezone 1973/74, otkad su se u NBA počele voditi statistike za blokade i ukradene lopte.

### *Dream Shake* 
Olajuwon se etablirao kao neobično vješt ofanzivni igrač za visokog čovjeka, usavršivši seriju finti i okreta koji su postali poznati kao njegov zaštitni znak *Dream Shake*. Izvedeni s neobičnom brzinom i snagom, još se i danas smatraju vrhuncem rada nogu za visokog igrača.

Olajuwon se prema košarci odnosio kao prema nauci i živopisno je opisao svoj zaštitni znak: "Kad mi bek baci loptu, skočim da je dohvatim. Ali ovaj skok je priprema za drugi potez, potez na osnovnoj liniji. Ja ga zovem 'doskok sa dodirom'. Odbrambeni igrač čeka da se spustim s obzirom na to da sam skočio, ali prije doskoka ja sam već otišao. Odbrambeni igrači kažu 'Opa, brz je', ali ne znaju da je mjesto kamo idem predodređeno. On zasniva to na brzini, ali skok je taj koji ga priprema. Prije no što doskočim, napravim svoj potez. Kad skočite, okrećete se istovremeno sa doskokom. Bum! Odbrambeni igrač ne može reagirati zato što čeka da doskočite i da vas čuva. Sada, prvi put kad ste pokazali tu brzinu, on mora reagirati na tu brzinu, tako da možete fingirati potez na osnovnoj liniji i otići u drugom smjeru na horok. Sve ovo jeste dio *Dream Shakea*. *Dream Shake* je: driblate i zatim skočite; sada nemate stajnu nogu. Kada driblam, pomjeram je, tako da kad dođem do te tačke, skočim. Usljed skoka, sad nemam stajnu nogu. Driblam i tako sada mogu koristiti bilo koju nogu. Mogu ići ovuda ili onuda. Dakle, on je ukopan, on ne zna kuda ću krenuti. To je otresanje. Stavite ga u mješavinu [poteza] i 'stanete u skoku' i sad imate izbor stajne noge. On ne zna kamo ćete skrenuti i kada.

## Van terena 
Olajuwon se oženio Dalijom Asafi 8. augusta 1996. u Houstonu. Imaju 2 kćeri: Aishu i Rahmah. Abisola Olajuwon, njegova kći s Litom Spencer, koju je upoznao na koledžu, predstavljala je West Girls na ''McDonald's All American Gameu*, a igrala je i u WNBA ligi.

Osim engleskog, Olajuwon govori francuski, arapski te nigerijske jezike joruba i ekiti.

U početku karijere potpisao je ugovor s proizvođačem obuće *L.A Gearom*, ali je kasnije postao zaštitno lice *Spaldingove* linije sportske obuće, reklamirajući patike koje su se mogle naći u maloprodaji po cijeni od 34,99 dolara. To ga je učinilo jednim od rijetkih poznatih sportista u bilo kojem profesionalnom sportu koji je reklamirao patike čiji proizvođač nije bio *Nike*, *Adidas*, *Reebok* ili neka od ostalih globalno poznatih kompanija ove vrste. Kao što je Olajuwon rekao: "Kako siromašna zaposlena majka s tri dječaka može kupiti *Reebokove* ili *Nikeove'' patike koje koštaju 120 dolara? Ne može. Stoga djeca kradu ove patike iz trgovina i od ostale djece. Nekad i ubijaju za njih."

### Više obrazovanje 
Pohađanje koledža također je bilo važno Olajuwonu. Na Univerzitetu u Houstonu glavni predmet bio mu je tjelesni odgoj.

### Islam 
Tokom karijere na koledžu i u prvim godinama u NBA ligi Olajuwon je često bio nediscipliniran, raspravljao se sa sudijama i upadao u manje okršaje sa drugim igračima, često zarađujući tehničku grešku. Kasnije se zainteresirao za duhovnost, postajući pobožniji musliman. 9. marta 1991. promijenio je svoje ime Akeem u konvencionalniji oblik Hakeem, rekavši: "Ne mijenjam pisanje svog imena, ispravljam ga". Kasnije se prisjetio: "Proučavao sam Kur'an svakog dana. Kod kuće, u džamiji... Čitao bih ga u avionu, prije utakmica i poslije njih. Upijao sam vjeru i učio nova značenja svaki put kad bih okrenuo stranicu. Nisam se površno bavio vjerom, predao sam joj se." Olajuwon je i dalje bio priznat kao jedan od elitnih centara u ligi uprkos tome što je striktno postio ramazanski post, koji bi ga zadesio tokom sezone kroz karijeru. Poznato je da bi ponekad igrao bolje tokom ramazana, a 1995. proglašen je igračem mjeseca u februaru iako je ramazan te godine počeo 1. februara.

## Život poslije NBA 
Olajuwon je u Houstonu igrao 20 uzastopnih sezona: dvije na koledžu i 18 u NBA. Imao je veliki uspjeh na tržištu nekretnina u Houstonu; procjene njegovog profita na ovom polju prelaze 100 miliona dolara. Kupuje jedino gotovinom s obzirom na to da islam zabranjuje kamatu. Vrijeme provodi na relaciji između Jordana, kamo se preselio s porodicom radi islamskih studija, i svog ranča u blizini Houstona. Radio je s nekoliko igrača iz NBA, uključujući Emeku Okafora i Yao Minga. U septembru 2009. radio je i s Kobejem Bryantom na potezima u reketu i *Dream Shakeu*. U skorije vrijeme radio je s Dwightom Howardom, pomažući mu da proširi dijapazon poteza pod košem i podstičući ga na više mentalnog fokusa. 2011. godine, također između sezona, LeBron James odletio je u Houston i proveo vrijeme radeći s Olajuwonom. Olajuwon je radio i s Amar'eom Stoudemireom, Carmelom Anthonyjem i visokim dvojcem iz Denver Nuggetsa, JaValeom McGeejem i Kennethom Fariedom.

Godine 2008. uveden je u Kuću slavnih. 10. aprila iste godine Rocketsi su predstavili skulpturu izrađenu u njegovu čast, a postavljena je kod Toyota Centera.

Pojavio se na draftu 2013, posljednjem kojim je rukovodio dugogodišnji komesar lige David Stern, nakon što je Stern objavio posljednji pik u prvom krugu. Olajuwon je bio prvi pik koji je Stern objavio 1984, kad je tek stupio na funkciju.

1. augusta 2015. Olajuwon je imao specijalno pojavljivanje u ekipi "Afrike" u egzibicijskoj utakmici NBA Africa 2015. Sljedeće godine postao je član i FIBA-ine kuće slavnih.

## Nagrade i postignuća 
* 2× prvak NBA (1994, 1995)
* 2× najkorisniji igrač NBA finala (1994, 1995)
* 1× najkorisniji igrač lige (1994)
* 2× odbrambeni igrač godine (1993, 1994)
* 6× član najbolje petorke lige (1987, 1988, 1989, 1993, 1994, 1997)
* 3× član druge najbolje petorke lige (1986, 1990, 1996)
* 3× član treće najbolje petorke lige (1991, 1995, 1999)
* 5× član najbolje odbrambene petorke lige (1987, 1988, 1990, 1993, 1994)
* 4× član druge najbolje odbrambene petorke lige (1985, 1991, 1996, 1997)
* 12× učesnik All-Star utakmice
* zlatna olimpijska medalja (1996)
* uvršten među 50 najboljih igrača u historiji NBA (1996)
* završio karijeru među 11 najboljih svih vremena po broju blokada, poena, skokova i ukradenih lopti; jedini je igrač u historiji NBA koji se povukao u trenutku kad je bio među 11 najboljih svih vremena u sve četiri ove kategorije (sada je 13. na listi najboljih skakača)
* uveden u Kuću slavnih kao član klase 2008
* smješten na 13. mjesto revidirane liste 50 najvećih igrača svih vremena po izboru *SLAM Magazinea* (objavljeno u izdanju za august 2009)

## NBA statistike 
### Prosjek 
### Ukupno 
### Rekordi karijere 
#### Utakmice s najviše blokada 
#### Regularna sezona 
#### Doigravanje 
## Također pogledajte 
* Spisak NBA igrača s više od 1000 odigranih utakmica
* Spisak najboljih strijelaca NBA lige svih vremena
* Spisak najboljih strijelaca NBA franšiza svih vremena
* Spisak najboljih skakača NBA lige svih vremena
* Spisak najboljih kradljivaca lopti NBA lige svih vremena
* Spisak najboljih blokera NBA lige svih vremena
* Spisak igrača s najviše izgubljenih lopti u NBA ligi svih vremena
* Spisak NBA igrača s najviše pogođenih slobodnih bacanja svih vremena
* Spisak igrača s najviše odigranih minuta u NBA ligi svih vremena
* Spisak najboljih strijelaca NBA lige svih vremena u doigravanju‎‎
* Spisak najboljih skakača NBA lige svih vremena u doigravanju
* Spisak najboljih kradljivaca lopti NBA lige svih vremena u doigravanju
* Spisak najboljih blokera NBA lige svih vremena u doigravanju
* Spisak NBA igrača s najviše izgubljenih lopti svih vremena u doigravanju
* Spisak NBA igrača s najviše pogođenih slobodnih bacanja svih vremena u doigravanju
* Spisak najboljih skakača sezone u NBA
* Spisak najboljih blokera sezone u NBA
* Spisak NBA igrača s najviše blokada u jednoj utakmici
* Islam u Houstonu

## Reference 
## Dodatni izvori 
* Harris, Othello, Nolte, Claire Elaine i Kirsch, George B: *Encyclopedia of Ethnicity and Sports in the United States*, "Greenwood Press", 2000; 
* Heisler, Mark: *Big Men Who Shook the NBA*, "Triumph Books", 2003; 
* Olajuwon, Hakeem i Knobler, Peter: *Living the Dream: My Life and Basketball*, "Little, Brown and Company", 1996; 
* Simmons, Bill: *The Book of Basketball: The NBA According to the Sports Guy*, ESPN, 2009; 

## Vanjski linkovi 
* Hakeem Olajuwon na *NBA Encyclopediji*
* Olajuwonov profil na *NBA.com*
* Hakeem Olajuwon u Kući slavnih
* "Neponovljivi Hakeem The Dream" , kolumna Edina Avdića
* "Hakeem The Dream, čovjek koji je ostvarivao snove Bosancima", blog Dragana Bursaća, Al Jazeera Balkans, 14. 10. 2017.

Kategorija:Rođeni 1963.
Kategorija:Biografije, Lagos
Kategorija:Amerikanci porijeklom iz Nigerije
Kategorija:Američki košarkaši
Kategorija:Američki olimpijci
Kategorija:Košarkaši Houston Rocketsa
Kategorija:Košarkaši Toronto Raptorsa
Kategorija:Kuća slavnih košarke
Kategorija:Osvajači zlatne medalje na Olimpijskim igrama (SAD)
Kategorija:Živi ljudi
Kategorija:Košarkaši na Olimpijskim igrama 1996.